Õpetajate Leht

Innovatsiooni- ja inspiratsioonikonverents IT-haridus@2023
2023-02-16 00:00 - 2023-02-17 23:59 (Europe/Tallinn)
Haridus- ja Noorteamet korraldab 16. ja 17. veebruaril Hiltoni hotelli konverentsiruumides (Kreutzwaldi 23, Tallinn) innovatsiooni- ja inspiratsioonikonverentsi IT-haridus@2023. Sellega tähistame Eesti kahe peamise info- ja kommunikatsioonitehnoloogia haridust toetava programmi – IT Akadeemia ja ProgeTiigri – kümneaastast tegutsemist. Programmid keskenduvad IKT-hariduse edendamisele kõrghariduses ja õpilaste IT-oskuste tõstmisele põhihariduses.
Kahe päeva jooksul, mida juhivad Ave Lauringson (e-Eesti esitluskeskuse juht ja ProgeTiigri esimene programmijuht), Ede Schank Tamkivi (MTÜ Eesti 2.0 tegevjuht ja Vabamu Nova tootejuht) ning Mari-Liis Lind (VIVITA juht ja produtsent ja MTÜ Tech Sisters kaasasutaja), tutvustame programmide parimaid praktikaid, uusi suundi infotehnoloogias ja arutleme IT-hariduse tuleviku üle.
Päevakava ja esinejatega saab tutvuda ürituse kodulehel https://www.harno.ee/ITkonverents2023.
Oma osalemissoovist anna palun märku hiljemalt 15. veebruariks kirjutades kaili.uusmaa@harno.ee või telefoni teel 508 7370.

"Tööle kaasa" päev
2023-02-16 00:00 - 23:59
“Tööle kaasa!” on ettevõtte külastusele ja töövarjule sarnane praktiline õppepäev oma vanema töökohas. Õppepäeva õnnestumisele aitab kaasa tõhus planeerimine. Osalemine tuleb registreerida, õpetajate vahel koordineerida, õpilased ning lapsevanemad ette valmistada.
https://www.ettevotlikkus.ee/#tutvustus

Teaduse ja ettevõtluse koostöökonverents
2023-02-15 10:00 - 18:00
Teaduse ja ettevõtluse koostöökonverents: kust tuleme ja kuhu edasi?

15. veebruaril kl 10–18

NB! Registreerimine on lõppenud. Huvilised saavad jälgida konverentsi ülekannet ERR-i teadusportaalis Novaator
Toimumiskoht: Tallinn, Öpiku Konverentsikeskus aadressil Valukoja 8, II korrus (saal Kosmos).
Teaduse ja ettevõtluse ühine arengukava aastani 2035 asetab senisest oluliselt tugevama fookuse teaduse mõju kasvatamisele ning ettevõtlusega koostöös teadustulemuste kasutamisele Eesti arenguvajaduste lahendamisel. Selle saavutamiseks on välja töötatud erinevaid toetusmeetmeid, mille eesmärk on ühelt poolt aidata kaasa Eesti majanduse teadmusmahukuse kasvule, teisalt aga tõsta teadusasutuste võimekust ettevõtlusele vajalike rakendusuuringute ja tootearendusprojektide läbiviimisel.
Konverentsi keskmes on teadmussiire, teadlaste ja ettevõtjate koostöö ning riigi roll sellise koostöö toetaja ja julgustajana. Ettekannete, arutelude ja kogemuslugude kaudu arutatakse, kuidas edukas koostöö ka tulevikus jätkuks ning millised on teaduse rakendamisega seotud väljakutsed ja võimalused. Samuti käsitletakse erinevate koostööd ergutavate toetusmeetmete toimimist ja mõju.
10.00–10.30 Saabumine ja tervituskohv
10.30–10.35 Sissejuhatus. Päevajuht ja vestlusringide arutelujuht Tea Danilov, Arenguseire Keskuse juhataja.
10.35–10.50 Konverentsi avamine. Haridus- ja teadusminister Tõnis Lukas ning ettevõtlus- ja infotehnoloogiaminister Kristjan Järvan.
SENISE KOOSTÖÖ ÜLEVAADE JA TOIMIMINE
10.50–11.10 „Senised trendid ja riigi roll.“ Erkki Karo, Tallinna Tehnikaülikooli Ragnar Nurkse innovatsiooni ja valitsemise instituudi kaasprofessor, direktor
11.10–11.30 „NUTIKAS ja SekMo: kokkuvõte ja järeldused“. Tea Tassa, Riigi Tugiteenuste Keskuse teenusekoordinaator; Indrek Tulp, Eesti Teadusagentuuri TA sihttoetuste valdkonna juht
11.30-12.15 Vestlusring: “Kas saime, mis tahtsime?”
Osalejad: Katrin Pihor (Haridus- ja Teadusministeeriumi teadus- ja arendustegevuse poliitika osakonna juhataja), Sigrid Rajalo (Majandus- ja Kommunikatsiooniministeeriumi majandusarengu osakonna arendus- ja innovatsioonivaldkonna juht), Ülle Jagomägi (Tartu Ülikooli ettevõtlus- ja innovatsioonikekskuse ettevõtlussuhete juht), Kaja Kuivjõgi (Tallinna Tehnikaülikooli rektoraadi strateegiabüroo juht, ettevõtlusosakonna juhataja kt).
12.15–13.15 Lõuna
KOOSTÖÖKOGEMUSE ÜLEVAADE JA ANALÜÜS
13.15–13.35 „Koostööst ettevõtja pilgu läbi.“ Jürgo Preden, Thinnect tegevjuht
13.35–13.55 „Koostööst teadlase pilgu läbi“. Alvo Aabloo, Tartu Ülikooli tehnoloogiainstituudi polümeersete materjalide tehnoloogia professor
14.00-14.45 Vestlusring: “Kuidas hinnata senist koostöökogemust? Edulood, kitsaskohad, kommunikatsioon”
Osalejad: Raul Rikk (Milrem Robotics’i teadus- ja arendusdirektor), Marju Himma-Kadakas (Tartu Ülikooli ajakirjandusuuringute teadur), Olesja Bondarenko (Nanordica Medical tegevjuht), Jane Kaljulaid (Jane Kaerajoogi juhataja).
14.45-15.15 Sirutuspaus
KUIDAS JA KUHU EDASI?
15.15-15.30 „Milliste trendidega tuleb edaspidi arvestada?“ Tea Danilov, Arenguseire Keskuse juhataja
15.30-16.30 Vestlusring: “Kuidas edasi? Uued väljakutsed ja lahendused”
Osalejad: Anu Noorma (Eesti Teadusagentuuri juhatuse esimees), Sille Kraam (Majandus- ja Kommunikatsiooniministeeriumi majandusarengu asekantsler), Renno Veinthal (Haridus- ja Teadusministeeriumi teadus- ja arendustegevuse ning kõrg- ja kutsehariduse poliitika asekantsler), Kaupo Reede (EASi ja KredExi ühendasutuse rakendusuuringute arendusjuht), Aavo Sõrmus (Toidu- ja Fermentatsioonitehnoloogia Arenduskeskuse nõukogu esimees).
16.30–16.40 Konverentsi kokkuvõte
16.40–18.00 Pidulik vastuvõtt. Tallinn, Öpiku Konverentsikeskus aadressil Valukoja 8, ruum Supernoova.
NB! Registreerimine on lõppenud. Huvilised saavad jälgida konverentsi ülekannet ERR-i teadusportaalis Novaator
Lisainfo:
Viktor Muuli
vanemkoordinaator (sektoritevaheline mobiilsus)
Viktor.Muuli@etag.ee
730 0325
Konverentsi korraldab Eesti Teadusagentuur koos Haridus- ja Teadusministeeriumi, Majandus- ja Kommunikatsiooniministeeriumi, Riigi Tugiteenuste Keskuse ning EASi ja KredExi ühendasutusega.

Geograafiaolümpiaadi piirkonnavoor
2023-02-14 00:00 - 23:59
Geograafiaolümpiaadi piirkonnavoor 7.–12. klassile toimub 14. veebruaril HARNO Moodle’i keskkonnas
Täismahus juhend ja registreerimine Tartu Ülikooli teaduskooli kodulehel.
Olümpiaadi koolivoorud toimuvad vastavalt kohtadel välja kujunenud traditsioonidele. Piirkonnavoorud toimuvad maakondades ja suuremates linnades. Olümpiaad toimub neljas vanuserühmas: 7.kl, 8.kl, 9.kl ja 10.–12.kl. Piirkonnavoor toimub üheaegselt ühtsete ülesannete alusel, piirkonnavooru tööde alusel kutsutakse igast vanuserühmast kuni 25 õpilast lõppvooru, mis toimub igal aastal erinevas Eesti paigas. Lõppvoorus tuleb lahendada nii teoreetilisi ülesandeid kui ka praktilisi ülesandeid maastikul. Olümpiaadi tulemuste alusel valitakse välja õpilased, kes esindavad Eestit igal aastal toimuval rahvusvahelisel geograafiaolümpiaadil. Olümpiaadi korraldab Tartu Ülikool.
Lisateave Ülle Liiber, Eesti geograafiaolümpiaadi žürii esimees, 5814 4058, ulle.liiber@ut.ee

Filosoofiaolümpiaadi eelvoor
2023-02-13 14:00
Filosoofiaolümpiaadi eelvooru essee esitamise tähtaeg on 13. veebruar 2023 kell 14.
Essee üleslaadimise tähtaeg on 13. veebruar 2023 kell 14:00.
Tööde esitamine ja täismahus juhend Tartu Ülikooli teaduskooli kodulehel.
Lisateave Leo Luks, Eesti filosoofiaolümpiaadi žürii esimees, 5591 4502, leoluks@hot.ee

Õpilasfirmade laat
2023-02-11 12:00 - 2023-02-12 17:00
Üle-eestiline õpilasfirmade laat Kristiine ja Rocca al Mare keskuses 11. ja 12. veebruaril
Tänavu osaleb laadal 264 õpilasfirmat. Laadalt saavad huvilised soetada nii igapäevaseid tarbeesemeid ja maitsvat söögipoolist kui meelelahutuslikke vidinaid ja innovaatiliste lahendustega tooteid. Näiteks on Tallinna 21. Kooli õpilased toonud turule põdrasamblikest, kanepikiududest, lambavillast ja aktiivsöe kangast filtritega õhupuhastid. Tallinna Lilleküla Gümnaasiumi noored aga hariliku pliiatsi, mis kulub väidetavalt igavesti ja ei lähe nüriks. EBS Gümnaasiumi õpilased müüvad laadal samblaga vooderdatud lemmiklooma kirste. Laadaks sõidavad Tallinnasse kohale õpilasfirmad üle kogu Eesti, ka Narvast ja Värskast.
Laadapäevadel toimub mõlemas keskuses kella 13–14 ka innovatsioonivõistlus, mille käigus tuleb igal tiimil kahe minuti vältel oma toodet või teenust esitleda. Õpilaste esitlusi ja müügioskusi hindab oma ala professionaalidest kokku pandud žürii, kes kuulutab välja parimad müüjad ja vastutustundlikemad ettevõtted, suurima käibega õpilasfirmad, uuendusmeelseimad tooted ja teenused. Rahva lemmik selgub e-poes saadud meeldimiste põhjal. Iga laadapäeva lõpus kell 17 tunnustatakse parimaid.
Junior Achievement Eesti tegevjuhi Kersti Loori sõnul muutub õpilasfirmade laat aasta-aastalt aina populaarsemaks ning osalevate õpilasfirmade arv pole numbriliselt ega kvaliteedilt laada algusaegadega enam võrreldav. “Tänavusel laadal on näha suurel hulgal lennukaid ideid. Jätkuvalt pööravad noored toodete loomisel tähelepanu taaskasutusele ja jätkusuutlikkusele,“ rõõmustas Loor.
Ajakava:
Laupäeval, 11. veebruaril kl 12–17: kl 13–14 innovatsioonivõistlus, kl 17 autasustamine Kristiine ja Rocca al Mare keskuses
Pühapäeval, 12. veebruaril kl 12–17: kl 13–14 innovatsioonivõistlus, kl 17 autasustamine Kristiine ja Rocca al Mare keskuses

FIRST LEGO League’i Lõuna-Eesti eelvoor
2023-02-11 00:00 - 23:59
MTÜ Robootika korraldab 11. veebruaril AHHAA teaduskeskuses FIRST LEGO League’i Lõuna-Eesti eelvooru, kuhu on oodata ligikaudu 14 meeskonda Võrumaalt ja Tartumaalt. Koostöös AHHAA teaduskeskusega korraldadakse sarnast eelvooru mitmendat korda ning see on avapauk programmi eelvoorudele üle Eesti.
FIRST LEGO League’i programm on mõeldud 9–16-aastastele koolinoortele, et kuni 10-liikmelistes meeskondades mõelda hooajaga seotud reaalelulistele probleemidele. Käesoleva hooaja nimi on SuperPowered ja teema keerleb energia ümber. Meeskondade ülesanne on ehitada Lego robot, mis suudab etteantud robotimängu väljakul eri keerukusega missioone lahendada. Missioonid on seotud hooaja teemaga, näiteks tuleb robotil käima panna mänguasjatehas ja hüdroelektrijaam ning koguda väljakult võimalikult palju taastuvenergiat. Teise osana tuleb meeskonnal uurida probleemi, mis on seotud energiaga. Kuidas me elektrienergiat toodame? Kas see on jätkusuutlik? Mida see endaga kaasa toob? Mis on taastuvenergia? Mis rolli mängivad vesi, päike ja tuul elektrienergia tootmises? Kuidas efektiivsemalt energiat kasutada. Kui probleem on leitud, tuleb leida uuenduslik lahendus, mis selle kõrvaldab. Meeskonnad peavad hindajatele oma idee maha müüma kõigest 5-minutilise “pitchimisega” ning demonstreerima hindajate ees ka roboti disaini protsessi ning meeskonnatööd.
Lõuna-Eesti eelvoor on üks neljast FIRST LEGO Leaguei Eesti eelvoorust, mis toovad läbi veebruari kuu nädalavahetuste robootikahuvilisi kokku Tartusse, Tallinnasse ja Koerusse. Kokku osaleb eelvoorudes üle 85 meeskonna ning enam kui 350 õpilast. Üritusi aitab läbi viia üle 30 vabatahtliku. Maailmas tegeleb FIRST LEGO League’i programmiga enam kui 100 riiki ja üle 30 000 meeskonna.
Üritus on pealtvaatajatele tasuta, kuid AHHAA-sse pääsemiseks tuleb soetada majapilet.
FIRST LEGO League’i programmi kohta saab infot kodulehelt www.firstlegoleague.ee/challenge.
FIRST LEGO League’i programmi koordineerib Eestis MTÜ Robootika koostöös Tartu Ülikooli teaduskooliga ning toetavad Keskkonnainvesteeringute Keskus ja Keskkonnaministeerium „Rohetehnoloogia teadlikkuse suurendamise“ meetme kaudu, Eesti Teadushuvihariduse Liit ning RoboMiku haridusliku robootika veebikaubamaja.
Lõuna-Eesti eelvoorule annab hoogu Tartu linn.

EAHJÜ infotund
2023-02-10 00:00 - 23:59
Eesti Alushariduse Juhtide Ühenduse infotund alushariduse ja lapsehoiu seaduse eelnõu hetkeseisust, osalevad lasteaiadirektorid ja õppealajuhatajad (haridusjuhtide aastakonverentsil).

Kutsemeistrivõistlus
2023-02-09 00:00 - 2023-02-10 23:59
„Noore meistri“ ettevõtlusoskuste kutsemeistrivõistlused Tartu Rakenduslikus Kolledžis.

Haridusjuhtide aastakonverents
2023-02-09 00:00 - 2023-02-10 23:59
Haridusjuhtide aastakonverents. https://haridus.confent.com/

Valimisstuudio
2023-02-08 21:40 - 23:10
ERRi seekordses “Valimisstuudios” räägitakse haridusest, kultuurist ja teadusest. Saadet juhivad Andres Kuusk ja Liisu Lass.

Veebipõhine loodusteaduste võistlus
2023-02-06 00:00 - 2023-02-12 23:59
Tartu Ülikooli teaduskool ootab ka sel aastal 7.–8. klasside õpilasi veebipõhisele loodusteaduste võistlusele „Loogiline loodusteadus“.
Võistluse esimene voor on avatud 6.–12. veebruarini 2023. Kokku toimub võistlus kolmes voorus: teine voor on avatud 20.–26. veebruarini ja kolmas 6.–12. märtsini.
Võistlust viiakse läbi Tartu Ülikooli teaduskooli viktoriinikeskkonnas https://viktoriinid.ee/
Rohkem infot leidub võistluse lehel https://e-oppekeskus.ee/viktoriinid/loogiline-loodusteadus/
Lisateave Kelli Hanschmidt, Tartu Ülikooli teaduskooli võistlus- ja õppekorralduse peaspetsialist, 529 8272, kelli.hanschmidt@ut.ee

Informaatikaviktoriin Kobras II voor
2023-02-05 00:00 - 23:59
Kobras on üldhariduskoolide õpilastele mõeldud informaatikaviktoriin, mille teemaderingi mahuvad küsimused arvutite riist- ja tarkvarast, turvalisusest, arvutieetikast, arvutus- ja sidetehnika ajaloost, arvutitega seotud matemaatikast, loogikast ning informatsiooni mõistmisest ja tõlgendamisest üldisemalt.
Kobras on osa rahvusvahelisest perest, mis sai alguse 2004. aastal Leedust ja jõudis Eestisse kaks aastat hiljem. Praeguseks korraldatakse viktoriini juba enam kui 50 riigis, kus esimeses voorus osaleb kokku miljoneid õpilasi.
Eestis toimub võistlus kolmes vanuserühmas: benjaminid (6.–8. klass), juuniorid (9.–10. klass) ja seeniorid (11.–12. klass).
Veebikeskkonnas peetava I vooru tulemuste põhjal kutsutakse iga rühma parimad Tartusse viktoriini II vooru (ehk finaalvõistlusele) ja huvipäevale.
Ülesannete lahendamiseks on mõlemas voorus aega üks koolitund (45 minutit).
https://kobras.eio.ee/

Tehnikaolümpiaadi teoreetiline voor
2023-02-04 11:00 - 15:00
2023. a toimub Tallinna Tehnikaülikooli II tehnikaolümpiaad, mis on uus ning erinevaid erialasid hõlmav olümpiaad. Inseneriteaduskonna esindajad pakuvad välja huvitavaid rakenduslikke ja loomingulisi ülesandeid, et leida üles just kõige nutikamad noored õpilased Eestis. Ülesannete lahendamiseks on tarvis tehnilist taiplikkust ja leidlikku mõtteviisi ning häid teadmisi nii matemaatikas, füüsikas kui ka keemias. Olulised ei ole niivõrd faktiteadmised, vaid probleemide lahendamise ning järelduste tegemise oskus. Osaleda võivad kõik gümnaasiumi astme õpilased. Parimatel on võimalik kindlustada sissepääs Tallinna Tehnikaülikooli!
Teoreetilise vooru toimumise aeg: 4. veebruar 2023, kell 11.00 – 15.00 (avatud kõigile)
Praktilise vooru toimumise aeg: 18. veebruar 2023, kell 10.00 – 15.00 (teoreetilise vooru alusel kutsutud)
Toimumise koht: Tallinna Tehnikaülikool
Korraldajad: Tallinna Tehnikaülikooli eksami- ja olümpiaadikool, TalTechi inseneriteaduskond
https://taltech.ee/tehnikaolumpiaad

Kolme minuti loengute finaal-gala
2023-02-03 18:00 - 20:00
Kolme minuti loengute finaal-galal osaleb 15 noorteadlast
3. veebruaril algusega kell 18 toimub tänavuse konkursi „Teadus 3 minutiga“ finaal-gala, kus 15 noorteadlasest finalisti seast valitakse viis parimat.
Piduliku sündmuse otseülekannet saavad kõik huvilised jälgida akadeemia kodulehel, Facebooki lehel, Youtube’i kanalis või Novaatori portaalis.
Võistlejad peavad oma aastaid kestnud teadustööst rääkima asjalikult ja arusaadavalt vaid kolme minuti jooksul. Nagu on öelnud Eesti teaduste akadeemia president, loengute üks algatajaid ja eestvedajaid Tarmo Soomere, on üha olulisem, et juba teadlaseks kujunemise ajal õpitakse esitama oma mõtteid kompaktselt, paljudele mõistetavalt, sisuliselt täpselt ja tehniliselt perfektselt. „Kolm minutit on kuulajate jaoks pikk aeg. Sellesse tuleb osata mahutada nii selgitus, miks on uuring ette võetud, kui ka oluliste edusammude kirjeldus ning mida saadud tulemused ühiskonnale juurde annavad.“
Finaalis osalevad doktorandid ja noorteadlased esindavad Tallinna ülikooli, Eesti keele instituuti, Eesti kunstiakadeemiat, Tartu ülikooli, Tallinna tehnikaülikooli, Eesti muusika- ja teatriakadeemiat ning tervise arengu instituuti.
Sel aastal kuuluvad konkursi žüriisse: teaduste akadeemia president Tarmo Soomere, riigikogu liige Yoko Alender, teatrijuht ja lavastaja Peeter Jalakas, ajakirjanik Tuuli Jõesaar, ettevõtja Kristel Kruustük ning ajakirjanik ja luuletaja Karl Martin Sinijärv.
Galaõhtu kava ja finalistide tutvustused

Arutelusaade "Vastasseis" Vikerraadios
2023-02-02 13:30 - 15:00
Vikerraadios algasid riigikogu valimiste eelsed saated. Teemadebattidesse ja esinumbrite arutelusaatesse “Vastasseis” on oodatud riigikogu valimistel vähemalt 101 kandidaadiga osalevate erakondade esindajad.

2. veebruari saates on fookus haridusel ja teadusel. Kuidas tagada üle Eesti kõikides kutse- ja üldhariduskoolides kvaliteetne haridus? Kuidas tagada motiveeritud ja kvalifitseeritud õpetajate järelkasv? Milline on eestikeelse kõrghariduse ja teaduse rahastamine ja tulevik?
Saates arutlevad Andres Kaarmann (Parempoolsed), Kristina Kallas (Eesti 200), Liina Kersna (Reformierakond), Tõnis Lukas (Isamaa), Tõnis Mölder (Keskerakond), Jevgeni Ossinovski (SDE) ja Loone Ots (EKRE).
Debatti juhivad Mirko Ojakivi ja Arp Müller.

Emakeeleolümpiaadi piirkonnavoor
2023-01-31 00:00 - 23:59
2022/2023. õppeaasta olümpiaadi põhiteema on “Keelemuutused”. Piirkonnavoor toimub 31. jaanuaril 2023 Moodle’i keskkonnas.
Lõppvoor toimub 10. ja 11. märtsil 2023. Olümpiaadi korraldab Tallinna Ülikool.
Noorema vanuserühma (7.-8. kl) ja kahe vanema rühma (9.−10. kl ja 11.−12. kl) õpilased pääsevad lõppvooru piirkondliku ülesandevooru kaudu. Lõppvooru kutsutakse kolme vanusrühma peale kokku kuni 75 õpilast. Lõppvoorus tuleb kõikidel vanuserühmadel lahendada ülesandeid, mis tulenevad vanuseastme ainekavast ja seostuvad olümpiaadi üldteemaga.
https://teaduskool.ut.ee/et/olumpiaadisusteem/emakeeleolumpiaad

Eesti kirjanduse disko
2023-01-30 17:00 - 19:00
Eesti kirjanduse päeva raames toimub 30. jaanuaril algusega kell 17.00 eesti kirjanduse disko. Mõte sündis sellest, et eesti kirjandus ei esine meie kultuuris ainult kirjalikul kujul, vaid on alati olnud seotud ka muusikaga, alates regilaulust ja rahvalaulikutest, lõpetades kuulsate “Viimse reliikvia” ja teiste lauludega. Diskol kuulebki eesti muusikat, mis põhineb eesti luuletekstidel. DJ-puldis astuvad üles üles Jan Kaus, Urmas Vadi ja Keiti Vilms. Disko toimub Tammsaare pargis Tammsaare monumendi ees, sest 30. jaanuaril on ka A. H. Tammsaare 145. sünniaastapäev.

Eesti kirjanduse pidunädal
2023-01-30 00:00 - 2023-02-04 23:59
30. jaanuarist 4. veebruarini peetakse kirjanik Anton Hansen Tammsaare sünnipaigas eesti kirjanduse pidunädalat.
Terve nädala vältav kirjanduspidu kutsub Vargamäele ja ümberkaudsetesse koolidesse, raamatukogudesse ja kultuurimajadesse kokku inimesi üle Eesti – need, kes kirjutavad, ja need, kes loevad, need, kes uurivad, ja need, kes kirjatatut toimetavad ja välja annavad.
Peol saavad kokku kirjanikud, kriitikud, õpetajad, õpilased, lugejad ja raamatukoguhoidjad, uurijad ja teadlased ja ehk needki, kes seni on arvanud, et kirjandus teps mitte neile pole mõeldud.
https://kirjanduspidu.ee/

Kooslugemise päev
2023-01-30 00:00 - 23:59
30. jaanuaril tähistatakse eesti kirjanduse päeva, mis on ühtlasi kirjanik Anton Hansen Tammsaare sünniaastapäev. Tänavu saab Tammsaare sünnist 145 aastat. Alates 2023. aastast on see riiklik tähtpäev ja lipupäev.
Selle päeva tähistamiseks kutsuvad Eesti Lastekirjanduse Keskus ja Soome Tuglase Selts kõiki üle maailma koos head eesti lastekirjandust lugema.
Kooslugemise päev on suunatud eelkõige eesti peredele ja Eesti sõprade kogukondadele üle maailma, kutsudes neid sel päeval lugema head eesti lastekirjandust erinevates keeltes. Koostöös Eesti Instituudiga on varasematel aastatel kutsutud üles erinevates keeltes lugema Aino Perviku “Kunksmoori” (2021) ja Eno Raua “Naksitralle” (2022).
Sel aastal kutsume üles koos lugema Andrus Kivirähki raamatut „Sirli, Siim ja saladused”. Autori varasemasse loomingusse kuuluv „Sirli, Siim ja saladused” on lugu unistustest ja unistamisest, kus Jalakate pere igapäevased toimetused vahelduvad igaühe privaatse salapaiga külastamisega. Lasteaiapoiss Siim käib oma laua all oleva luugi kaudu metsas, kõrbes või vee peal heaks võluriks ning neljanda klassi õpilane Sirli sõidab liftiga pilvemaale külla pilvebaleriinidele, Päikesele ja Kuule. Laste salapaigad ja unistused on lähedased väikesele lugejale, samas on kindlasti lugeja jaoks põnev piiluda ka ema-isa salapaikadesse.
Raamatut on võimalik kuulata ka ERR lasteekraani koduleheküljel helifailina: https://lasteekraan.err.ee/sirli_siim_ja_saladused (11. osa, kuula alates 05:32).
Jälgi ka kooslugemise päeva Facebooki lehte, märgi end osalejaks ja kasuta #loemekoos2023 teemaviidet ning jaga oma muljeid raamatust postituse, joonistuse või fotona, et osaleda auhinnaloosis.

Kutsemeistrivõistlused
2023-01-27 00:00 - 23:59
„Noore meistri“ sekretäri ja bürootöötaja kutsemeistrivõistlused Tallinna Majanduskoolis.

Virtuaalkonverents
2023-01-25 00:00 - 23:59
Ettevõtlus- ja karjääriõppe programmi „Edu ja tegu“ virtuaalkonverents „Teadlikult tulevikku“.

Noortevaldkonna tunnustussündmus
2023-01-24 00:00 - 23:59
Noortevaldkonna tunnustussündmus „Noorte heaks tänu“.
